डीएलसीसी कमेटी की बैठक में 6 आवेदन स्वीकार
डीसीएनके सोलंकी की अध्यक्षता में 15वीं डिस्ट्रिक्ट लेवल क्लीयरेंस कमेटी की बैठक हुई। बैठक में डीसी सोलंकी को अवगत करवाया गया कि जिला फतेहाबाद में ई-बिज पोर्टल पर उद्योग स्थापित करने के लिए अब तक 11 आवेदन प्राप्त हुए है। इनमें से 2 आवेदकों ने अपना आवेदन वापस ले लिया। बैठक में 6 आवेदकों द्वारा दिए गए आवेदन सैद्धांतिक रूप से स्वीकार कर लिए गए है, जबकि 2 आवेदनों पर विभिन्न विभागों की रिपोर्ट प्राप्त हो चुकी है और इन पर आगामी कार्रवाई की जा रही है। एक आवेदन नॉन फिजिबल पाया गया है।
बैठक में डीसी ने अधिकारियों को संबोधित करते हुए कहा कि वर्तमान प्रदेश सरकार ने निवेश को बढ़ावा देने के उद्देश्य से उद्यम प्रोत्साहन नीति 2015 लागू की है, जिसका उद्देश्य एक लाख करोड़ रुपये का निवेश 4 लाख रोजगार सृजन का है। इस नीति के तहत विभिन्न प्रकार की स्वीकृतियों के लिए सिंगल विंडो सिस्टम जैसी व्यवस्थाएं की गई है। इसके अतिरिक्त इज ऑफ डुईंग बिजनेस की दिशा में भी अनेक प्रकार की सेवाओं को ऑनलाइन किया गया है। सरकार ने एनसीआर क्षेत्र के अलावा दूरवर्ती स्थानों पर भी उद्योग धंधे स्थापित करवाने की दिशा में भी सकारात्मक प्रयास किए है। इसके लिए जिला स्तर पर डिस्ट्रिक्ट लेवल क्लीयरेंस कमेटी गठित की गई है। इसके तहत प्रदेश में निवेशकों की सुविधा के लिए 10 करोड़ रुपये तक की लागत या एक एकड़ तक सीएलयू वाले उद्योगों की स्थापना के लिए सभी प्रकार की क्लीयरैंस जिला स्तर पर ही दी जाएगी और इससे संबंधित समस्याओं का निवारण भी जिला स्तर पर किया जाएगा। सोलंकी ने कहा कि आवेदक को आवेदन करने के बाद नियमानुसार 30 दिन में सभी प्रकार की अनुमति देना जरूरी है, इसलिए विभाग तय समय पर अपना जवाब अवश्य दें। बैठक में डीआरओ कम सीटीएम बिजेन्द्र भारद्वाज, समिति सचिव एवं जिला उद्योग केंद्र के उप निदेशक गुरप्रताप सिंह, प्रदूषण कंट्रोल बोर्ड से संजीव कुमार, डीएफओ नरेश रंगा आदि मौजूद थे।
hin_Deva hin_Deva hin_Deva